ประกาศกระทรวงพลังงาน

เรื่อง ระบบรับและจ่ายน้ํามันเชื้อเพลิงเหนือถังสําหรับระบบควบคุมไอน้ํามันเชื้อเพลิง พ.ศ. 2553

-------------------------------------------------------

          อาศัยอํานาจตามความในข้อ 35 วรรคสอง และข้อ 36 วรรคสอง แห่งกฎกระทรวงควบคุมไอน้ํามันเชื้อเพลิง พ.ศ. 2550 ซึ่งแก้ไขเพิ่มเติมโดยกฎกระทรวงควบคุมไอน้ํามันเชื้อเพลิง (ฉบับที่ 2) พ.ศ. 2553 ออกตามความในพระราชบัญญัติควบคุมน้ํามันเชื้อเพลิง พ.ศ. 2542 ซึ่งแก้ไขเพิ่มเติมโดยพระราชบัญญัติควบคุมน้ํามันเชื้อเพลิง (ฉบับที่ 2) พ.ศ. 2550 รัฐมนตรีว่าการกระทรวงพลังงานออกประกาศไว้ ดังต่อไปนี้


ข้อ ๑ ระบบจ่ายน้ํามันเชื้อเพลิงเหนือถัง (top loading) ของแท่นจ่ายน้ํามันเชื้อเพลิง (loading rack) ของคลังน้ํามันเชื้อเพลิง สถานที่เก็บรักษาน้ํามันเชื้อเพลิงที่มีการจ่ายน้ํามันเชื้อเพลิงให้กับรถขนส่งน้ํามันเชื้อเพลิง สถานที่ที่มีการรับหรือจ่ายน้ํามันเชื้อเพลิงโดยระบบขนส่งน้ํามันเชื้อเพลิงทางท่อและจ่ายน้ํามันเชื้อเพลิงให้กับรถขนส่งน้ํามันเชื้อเพลิง ต้องออกแบบตามข้อกําหนด ดังต่อไปนี้

          (1) ต้องมีระบบควบคุมไอน้ํามันเชื้อเพลิงที่สามารถเก็บไอน้ํามันเชื้อเพลิงที่เกิดขึ้นได้ไม่น้อยกว่าร้อยละ 85

          (2) ขณะจ่ายน้ํามันเชื้อเพลิง ระบบควบคุมไอน้ํามันเชื้อเพลิงต้องผนึกแน่นกับถังขนส่งน้ํามันเชื้อเพลิง เพื่อป้องกันการรั่วซึมของไอน้ํามันเชื้อเพลิง

          (3) ขณะจ่ายน้ํามันเชื้อเพลิง ปลายท่อจ่ายน้ํามันเชื้อเพลิงต้องจุ่มอยู่ในถังขนส่งน้ํามันเชื้อเพลิงไม่น้อยกว่าร้อยละ 97 ของความสูงของถังขนส่งน้ํามันเชื้อเพลิง

          (4) ระบบท่อรับไอน้ํามันเชื้อเพลิงต้องมีอุปกรณ์ป้องกันไอน้ํามันเชื้อเพลิงไหลย้อนกลับข้อต่อท่อรับไอน้ํามันเชื้อเพลิงที่ต่อโดยตรงกับท่อไอน้ํามันเชื้อเพลิงของรถขนส่งน้ํามันเชื้อเพลิงต้องเป็นชนิดที่สามารถป้องกันไอน้ํามันเชื้อเพลิงรั่วไหล (dry break fitting) เพื่อป้องกันการรั่วซึมของไอน้ํามันเชื้อเพลิงระหว่างที่ไม่มีการจ่ายน้ํามันเชื้อเพลิง

          (5) แท่นจ่ายน้ํามันเชื้อเพลิงต้องมีระบบอุปกรณ์ควบคุมการจ่ายน้ํามันเชื้อเพลิงที่มีลักษณะตามข้อ 15 แห่งกฎกระทรวงควบคุมไอน้ํามันเชื้อเพลิง พ.ศ. 2550


ข้อ ๒ ระบบจ่ายน้ํามันเชื้อเพลิงเหนือถังของแท่นจ่ายน้ํามันเชื้อเพลิง ต้องแสดงรายละเอียดของระบบจ่ายน้ํามันเชื้อเพลิงอย่างน้อย ดังต่อไปนี้

          (1) แบบแปลน

          (2) แบบด้านข้าง

          (3) แบบรูปตัด

          (4) แบบฐานราก

          (5) แบบแสดงรายละเอียดการติดตั้งของแท่นจ่ายน้ํามันเชื้อเพลิง พร้อมด้วยระบบท่อและอุปกรณ์ที่ใช้ในการควบคุมการจ่ายน้ํามันเชื้อเพลิงให้สามารถตรวจสอบได้


ข้อ ๓ ระบบรับน้ํามันเชื้อเพลิงเหนือถังของรถขนส่งน้ํามันเชื้อเพลิงต้องเป็นไปตามข้อกําหนด ดังต่อไปนี้

          (1) การต่อเชื่อมระบบควบคุมไอน้ํามันเชื้อเพลิงของคลังน้ํามันเชื้อเพลิงกับถังขนส่งน้ํามันเชื้อเพลิงให้กระทําได้ ดังนี้

                    (ก) ผ่านช่องเปิดเหนือถังขนส่งน้ํามันเชื้อเพลิง

                     (ข) ผ่านข้อต่อท่อไอน้ํามันเชื้อเพลิงของถังขนส่งน้ํามันเชื้อเพลิง

           (2) ช่องคนลง (manhole) ของถังขนส่งน้ํามันเชื้อเพลิงต้องเป็นไปตามข้อกําหนด ดังต่อไปนี้

                     (ก) ต้องมีหน้าตัดรูปวงกลมและมีเส้นผ่าศูนย์กลางไม่น้อยกว่า 380 มิลลิเมตร

                     (ข) ช่องคนลงและอุปกรณ์ต้องมีความแข็งแรงสามารถปิดได้สนิทและป้องกันการรั่วไหลของน้ํามันเชื้อเพลิงและไอน้ํามันเชื้อเพลิงได้ทั้งในระหว่างการขนส่งน้ํามันเชื้อเพลิงและเมื่อเกิดอุบัติเหตุพลิกคว่ํา และต้องสามารถรับแรงจากความดันของน้ํามันเชื้อเพลิงภายในถังขนส่งน้ํามันเชื้อเพลิงได้ไม่น้อยกว่า 62 กิโลปาสกาล


ผู้มีอํานาจลงนาม - ให้ไว้ ณ วันที่ 30 เมษายน พ.ศ. 2553

 

วรรณรัตน์  ชาญนุกูล

รัฐมนตรีว่าการกระทรวงพลังงาน